《洪右相生辰》
宋代·喻良能

黄合调元鬓未霜，只应书考似汾阳。
恳辞阊阖沙堤路，暂乐蓬莱燕寝香。
茂烈未饶周叔虎，英词宁谢汉班扬。
会看绣衮重催起，快卷三江入寿觞。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。